زَگرین روچ ءِ تُنّءُ هوشام هون،هون
 چِلّگی گرانین شپءِ بام هون،هون
 کئے نزانت اِنت کینگانی لزّتءَ
 هرکس گپتگ دپءِ تام هون،هون
 مهر هرجان بیتگءُ دیستگ جهان
 کُشت ءُ کوشءُ زاءُ بهتام هون،هون
 من وتءَ کشت تو وتءَ کشت په ڈگار
 جهدءِ بَروردانی هَزّام هون،هون
 چے گوشان پُلّین فلسطینءِ گمان!
 مئے وتی مُلکءَ همک گام هون،هون
 من په وشّین روچءَ چے چے نه کت
 دپتران نَکش اِنت منی نام هون،هون
 بیاترا زیمین دل ءِ هال ءَ دیان
 رَگ رَگءُ بندبند هَنّام هون،هون
 شک مکن ملّا گوشان من راستیءَ
 کینگءُ کستانی اَنجام هون،هون
 جی آر ملّا